钦定古今图书集成/明伦汇编/家范典/第059卷 > 礼记 > 《礼运》
## 钦定古今图书集成/明伦汇编/家范典/第059卷 > 礼记 > 《礼运》

故天子有田以处其子孙，诸侯有国以处其子孙，大
夫有采以处其子孙，是谓《制度》。

〈陈注〉王之子弟有功德者，封为诸侯，其馀则分以畿内之田。诸侯子孙命为卿大夫，其有功德者亦赐采地，所谓“官有世功，则有官族，邑亦如之”也。大夫位卑，不当割采地以与子孙，但养之以采地之禄耳。此先王之制度也。〈大全〉长乐陈氏曰：“制则有所裁，度则有所限。先王以人之子孙，上以承先祖之祀，下以绵本支之世，莫不思有以处之。然其处之，则有所裁之制、所限之度，此固不可无尊卑隆杀之别也。天子不曰天下而曰田，所以明其止于千里，以与天下共之也。诸侯不曰田而曰国，所以明其专于百里，而非与天下共之也。大夫食其所有事者，故其地命之曰采。采者，事也。凡此言其大法而已。若诸侯大夫之子，其不肖者固不可以世食，而大夫之子，苟其贤之过人，又不止于食旧而已。”金华应氏曰：“处者，位置而区处之，各得其宜也。大者谨其礼而无滥恩，小者安其分而无歉志，以制度不可逾也。制度一定，则人欲偏厚其子孙者，固无所容其私心；而侵剥枝叶、兼并同姓者，亦不容薄于所厚矣。”新安王氏曰：“幽国僭君，胁君乱国，君与臣同国，皆诸侯、卿、大夫失礼也。礼之失，起于制度之坏，故此明言先王制度，大小有等，尊卑有辨。天子地方千里，有田以处其子孙，诸侯不得僭也；诸侯地方百里，有国以处其子孙，卿大夫”不得僭也。卿大夫各有食邑以处，其子孙家臣，不得僭也。制度一定，上下截然。诸侯僭差，起于天子失礼；卿大夫僭差，起于诸侯失礼。